SAN JUAN, Ilocos Sur – Patien dagiti polis a natukkolen ti duri ti grupo nga agtaktakaw iti kalding kadagiti barangay ditoy kalpasan ti pannakatiliw dagiti tallo a suspek sadiay Barangay Lapting idi Marso 23.
Iti follow-up operation nga insayangkat dagiti polis, natiliwda da Alexander Villon y Aquinde, 26, naasawaan, residente iti Brgy. Lapting; Niño Torda y Vita, 18, out of school youth, resident iti Brgy. Surngit; ken Jayson Dulay y Vivit, 19, baro, ken residente iti Brgy. Solotsolot, San Juan, Ilocos Sur.
Dagiti tallo ti naitimbre a nangtakaw iti kalding ni Solotsolot Barangay Captain Elly Javier y Padua, 49, naasawaan, idi rabii ti Marso 15.
Segun ken ni Padua, inwaywayna dagiti kaldingna a pasig a kabayan iti amiananen ti Solotsolot National School ngem idi mapanna kitaen dagitoy iti kabigatanna, awandan iti nakaiwaywayanda.
Sinapul ni Padua dagiti kaldingna ngem saannan a nasarakan dagitoy isu nga inreportna ti napasamak iti police station.
Nagtignay dagiti polis ket babaen ti tulong ti impasdekda a barangay intelligence network, naitimbre kadakuada nga adda dagiti kalding iti ikut ti maysa a Jeffrey Atalin y Villon, 46, naasawaan, ken residente iti Barangay Lapting, San Juan.
Napan dagiti polis agraman ti biktima iti impatuldo ti BIN a nakaipanan dagiti kalding ket positibo a nabigbig ni Padua dagiti kaldingna.
Iti panagpalutpot dagiti polis ken ni Jeffrey Atalin y Villon, kinuna daytoy a ginatangna dagiti kalding ken ni Alexander Aquinde.
Nangisayangkat dagiti polis iti pursuit operation a nagtungpal iti pannakatiliw ni Aquindo ken dagiti sabali pay a kaduada a pakairamanan da Niño Torda ken Jayson Dulay.
Kinuna ni Barangay Captain Padua nga idarumna dagiti suspek tapno adda pagnemmanemmaanda. Kasta met a kinuna dagiti dadduma a bumarangay a napukawan iti kalding iti napalabas nga idarumda met dagiti suspek.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn